Datum: 11. 5. 2020

STARŠEM UČENCEV

1., 2., 3. in 9. RAZREDA

**Izvajanje vzgojno-izobraževalnega dela za učence 1., 2., 3. in 9. razreda**

Spoštovani starši.

Učenci 1., 2. in 3. razreda bodo predvidoma 18. 5. 2020 prešli iz izobraževanja na daljavo v izobraževanje na šoli, učenci 9. razreda pa predvidoma 25. 5. 2020. **Od takrat dalje se bo zanje v šoli izvajalo vzgojno-izobraževalno delo po obveznem in razširjenem programu**. Pri tem bomo upoštevali higienska priporočila Nacionalnega inštituta za javno zdravje in priporočila Zavoda RS za šolstvo o prehodu iz izobraževanja na daljavo v izobraževanje v šoli.

V zvezi s prihodom učencev v šolo vam posredujemo nekaj osnovnih informacij. Ostala navodila in protokole za delo v šoli v spremenjenih okoliščinah pa boste prejeli še pred prihodom učencev v šolo.

Organizacija dela

Zaradi organizacije dela potrebujemo nekaj podatkov, zato vas prosimo, da izpolnite obrazec *Podatki o učencu*, ki je v prilogi tega dopisa. **Izpolnjen obrazec posredujte otrokovi razredničarki na njen e-naslov in sicer do srede, 13. 5. 2020, za 1., 2. oz. 3. razred ter do srede, 20. 5. 2020, za 9. razred.** Obrazca ne rabite podpisovati, skenirati ali fotografirati, temveč ga le izpolnite v Wordu, shranite in vrnite kot priponko.

Izjava staršev

**Ob prvem ponovnem vstopu v šolo naj učenci prinesejo s seboj** podpisano izjavo staršev - *Izjava staršev pred vstopom otroka v šolo ob sproščanju ukrepov za zajezitev širjenja COVID-19 –* ki vam jo posredujemo v prilogi. Za tiste, ki nimate doma možnosti tiskanja, bodo natisnjene izjave od danes naprej na razpolago v predprostoru pri glavnem vhodu v šolo, kamor jih lahko pridete iskat vsak delovni dan od 7.00 do 14.00.

**Izjavo lahko posredujete že pred prihodom otroka v šolo in sicer na e-naslov razredničarke**. Izjava naj bo podpisana in skenirana oz. fotografirana.

Zdravstvene omejitve

**Pouk naj obiskujejo le zdravi učenci. Za učence 1., 2., 3. in 9. razreda, ki zaradi zdravstvenih omejitev ne bodo mogli obiskovati pouka v šoli, bo še naprej organizirano izobraževanje na daljavo.**

Razširjeni strokovni kolegij za pediatrijo je opredelil zdravstvene omejitve za učence za vrnitev v šolo. Le te vam pošiljamo v prilogi. V primeru, da je v družini, v istem gospodinjstvu drug otrok, mladostnik ali odrasla oseba, ki ima zdravstvene omejitve, NIJZ odsvetuje vrnitev v šolo. Starši naj se o tem posvetujejo z izbranim osebnim zdravnikom.

**Prosimo, da razredničarko do srede, 13. 5. 2020, za 1., 2. oz. 3. razred ter do srede, 20. 5. 2020, za 9. razred, obvestite, da učenec ne bo obiskoval pouka zaradi zdravstvenih omejitev. Nato pa ji, kakor hitro bo to mogoče,** posredujte izpolnjen, podpisan in skeniran obrazec *Izjava staršev - zdravstveno stanje,* ki vam ga posredujemo v prilogi.

Prihod do šole in odhod iz šole

Za učence bo organiziran šolski avtobusni prevoz po običajnem voznem redu. Nacionalni inštitut za javno zdravje priporoča za prihod v šolo in odhod domov peš hojo, kolesarjenje za učence, ki imajo kolesarski izpit ali individualni prevoz s strani staršev (brez druženja učencev).

Lep pozdrav

Ravnateljica:

mag. Jasna Munda

Priloge:

- Podatki o učencu

- Izjava staršev pred vstopom otroka v šolo

- Izjava staršev – zdravstvene omejitve

- Sklep RKS za pediatrijo